作者:祝穆
標題:賀新郎
內容:此木生林野。自唐家、絲綸置閣，託根其下。長伴詞臣揮帝制，因號紫微堪詫。常縹緲、紫微仙駕。料想紫微垣降種。紫微郎、況是名同者。兼二美，作佳話。一株乃肯臨茅舍。肌膚薄、長身挺立，扶疏瀟灑。定怯麻姑爬癢爪，只許素商陶冶。擎絳雪、柔枝低亞。我憶香山東坡老，只小詩、便為增聲價。後當有，繼風雅。